उसी मंच से CM गहलोत ने कहा- गुजरात से आगे निकल गया राजस्थान
Prime Minister Narendra Modi Political Visit To Rajasthan. प्रधानमंत्री नरेंद्र मोदी एक दिन के राजस्थान दौरे पर हैं। उदयपुर एयरपोर्ट पर मोदी का मुख्यमंत्री अशोक गहलोत ने स्वागत किया
प्रधानमंत्री नरेंद्र मोदी और मुख्यमंत्री अशोक गहलोत ने एक ही मंच से एक-दूसरे पर सियासी तंज कसा है। गहलोत ने प्रधानमंत्री से विपक्ष का सम्मान करने की बात तो मोदी ने कांग्रेस के शासनकाल में रुके विकास कार्यों का जिक्र किया।
प्रधानमंत्री ने कहा कि कुछ लोग देश में अच्छा होते हुए देखना ही नहीं चाहते। उन्हें केवल विवाद खड़ा करना अच्छा लगता है। यदि पहले ही मेडिकल कॉलेज बना दिए जाते तो देश में डॉक्टर्स की कमी नहीं होती।
वहीं, मुख्यमंत्री ने मोदी के सामने एक बार फिर ईस्टर्न राजस्थान कैनाल प्रोजेक्ट को पूरा करने की मांग रखी और कहा कि सरकार कोई भी हो उसे विपक्ष का सम्मान करना चाहिए। क्योंकि बिना विपक्ष के सत्ता पक्ष कुछ नहीं है।
दरअसल, प्रधानमंत्री आज एक दिन के राजस्थान दौरे पर पहुंचे हैं। उन्होंने नाथद्वारा में भगवान श्रीनाथजी के दर्शन के बाद रेलवे लाइन सहित पांच हजार करोड़ रुपए के प्रोजेक्ट का शिलान्यास किया।
नाथद्वारा में भगवान श्रीनाथजी के दर्शन के बाद जनसभा को संबोधित करते हुए प्रधानमंत्री ने कहा कि ये प्रोजेक्ट राजस्थान की कनेक्टिविटी को नई ऊंचाई पर ले जाएंगे। मोदी के इस दौरे के साथ ही भाजपा ने राजस्थान में चुनावी अभियान की शुरुआत कर दी है।
गहलोत के भाषण में मोदी-मोदी के नारे
सभा में जब मुख्यमंत्री अशोक गहलोत भाषण के लिए मंच पर पहुंचे तो काफी देर तक मोदी-मोदी के नारे लगते रहे। लोगों को शांत करने के लिए प्रधानमंत्री ने हाथ से इशारा भी किया। इसके बाद मोदी के निर्देश पर भाजपा प्रदेशाध्यक्ष सीपी जोशी ने जनसमूह को शांत कराया।
मोदी बोले- राजस्थान पर सबसे ज्यादा फोकस
प्रधानमंत्री ने कहा कि राजस्थान देश के सबसे बड़े राज्यों में से एक है और भारत के शौर्य, धरोहर का वाहक है। राजस्थान जितना सिद्ध होगा, भारत के विकास को गति मिलेगी। इसलिए हमारी सरकार राजस्थान में आधुनिक इंफ्रास्ट्र्रक्चर पर सबसे ज्यादा काम कर रही है। जब इंफ्रास्ट्रक्चर की बात करता हूं तो रेल और रोड नहीं होता है।
शहरों और गांवों में कनेक्टिविटी बढ़ाता है और दूरी कम करता है। समाज में सुविधाएं बढ़ाता है और उसे जोड़ता है। डिजिटल सुविधाओं को बढ़ता है और लोगों का जीवन आसान करता है। विरासत को बढ़ावा देने के साथ ही विकास को गति देता है। जब हम आने वाले 25 साल में विकसित भारत के संकल्प की बात करते हैं तो उसके मूल में यही इंफ्रास्ट्रक्चर ताकत बन उभर रहा है।
विपक्ष पर साधा निशाना
प्रधानमंत्री ने विपक्ष पर निशाना साधते हुए कहा कि हमारे देश में कुछ लोग नकरात्मकता से भरे हुए हैं। देश में कुछ भी अच्छा होते हुए देखना नहीं चाहते। तब उन्हें सिर्फ उन्हें विवाद खड़ा करना ही अच्छा लगता है। कुछ लोग उपदेश देते हैं कि आटा पहले या डाटा पहले।
सड़क पहले या सैटेलाइट पहले, लेकिन इतिहास गवाह है तेज विकास के लिए मूल सुविधाओं के साथ आधुनिक इंफ्रा बनाना जरूरी। जो कदम कदम को वोट के तराजू से तोलते हैं वे देश को ध्यान में रखकर योजनाा नहीं बना पाते हैं। हम कई बार देखते हैं गांव में बनी टंकी चार-पांच साल में छोटी हो जाती है। सड़क और फ्लाईओवर कम पड़ जाते हैं। दूरदूष्टि के साथ इंफ्रास्ट्रक्चर नहीं बनाने का नुकसान राजस्थान ने भी बहुत उठाया है।
केंद्र सरकार लाए राइट टु हेल्थ कानून- गहलोत
जनसभा में गहलोत ने कहा कि राजस्थान देश का सबसे बड़ा राज्य है। एक गांव से दूसरे गांव की दूरियां लंबी है। राजस्थान की योजनाओं में पानी, बिजली पहुंचाते हैं और योजनाएं पहुंचाते हैं। हम हाईवे और सड़क बना रहे हैं। पहले हम गुजरात से मुकाबला करते थे, अब हम गुजरात से काफी आगे बढ़ चुके हैं।
ईस्टर्न राजस्थान कैनाल प्रोजेक्ट (ERCP) को लेकर बोले कि सेंट्रल मध्यस्थता करवाए। मुख्यमंत्री ने कहा कि आपने दो बार रिपीट भी किया था कि उसी भावना के साथ आगे बढ़ाए। केंद्र सरकार की योजना जल जीवन मिशन को भी आगे बढ़ा रहे है।
CM ने राइट टु सोशल सिक्योरिटी और राइट टु हेल्थ एक्ट बनाने की मांग की है। मुख्यमंत्री ने कहा कि आज एक मंच पर सभी बैठे हैं। हमारी कोई दुश्मनी नहीं है, लोकतंत्र में विचारधारा की लड़ाई है और सभी को बात रखने का अधिकार है। उन्होंने कहा कि विपक्ष का भी सम्मान होना चाहिए, बिना विपक्ष के सत्ता पक्ष भी कुछ नहीं है।
फोटोज में देखिए प्रधानमंत्री का राजस्थान दौरा- 
मोदी का 8 माह में 5वां दौरा, जाति-समाज पर खास जोर
आठ माह में मोदी का राजस्थान में यह पांचवां दौरा है। पिछले साल 30 सितंबर को मोदी सिरोही के आबूरोड आए थे।
इसके बाद 1 नवंबर को उन्होंने बांसवाड़ा के मानगढ़ धाम में सभा की। 28 जनवरी को भीलवाड़ा के आसींद आए थे, जो गुर्जर समाज के आराध्य देवनारायण भगवान के मंदिर के कारण देशभर में विख्यात है।
इसके बाद गुर्जर-मीणा बहुल पूर्वी राजस्थान में 12 फरवरी को दौसा में मोदी ने सभा की। नाथद्वारा की सभा के बाद वे फिर से आबू रोड पहुंचे और विभिन्न कार्यक्रमों में हिस्सा लिया।
अगर अब तक हुए दौरों वाले इलाकों के जातीय समीकरणों पर गौर किया जाए तो मोदी के सभी दौरे जाति-समाजों को साधने के मकसद से ही हुए हैं। उनका फोकस आदिवासी, OBC, गुर्जर-मीणा और SC समुदाय रहा है।
ये खबर भी पढ़ें...
राजस्थान में मोदी बोले- कांग्रेस ने वोट की राजनीति की:कांग्रेस चाहती थी कर्नाटक के लोगों को गोली लगे, हम बचा रहे थे
कर्नाटक विधानसभा के लिए आज हो रही वोटिंग के बीच प्रधानमंत्री नरेंद्र मोदी ने राजस्थान से वोटरों को साधने की कोशिश की है। उन्होंने कांग्रेस पर भी निशाना साधते हुए कहा कि उन्होंने मोदी काे पहचाना नहीं है, क्योंकि मोदी है...(पूरी खबर के लिए क्लिक करें)